b'\n_START_ARTICLE_\nOb\xc4\x8dina Bloke\n_START_SECTION_\nNastanek lokalne samouprave na Kranjskem\n_START_PARAGRAPH_\nO na\xc4\x8drtnem nastanku zakonodaje o lokalni samoupravi, torej prava s tega podro\xc4\x8dja zna\xc4\x8dilnega za moderne dr\xc5\xbeave, govorimo od leta 1849 naprej, ko je bil potrjen Provizori\xc4\x8dni zakon o ob\xc4\x8dinah, ki je bil odlo\xc4\x8dilen za nastanek ob\xc4\x8din. Kranjska, kjer je bilo 1854. leta 478.299 prebivalcev, je imela takrat 501 ob\xc4\x8dino. De\xc5\xbeelna vlada Kranjske je izdala leta 1856 administrativno karto Kranjske ter abecedni seznam krajev s podatki o upravni in sodni pripadnosti (leta 1857), kjer so bile navedene tudi vse ob\xc4\x8dine. To je bil tudi prvi uradni seznam ob\xc4\x8din po letu 1849. V tem \xc4\x8dasu se na dana\xc5\xa1njem podro\xc4\x8dju Blok nahaja osem \xc2\xbbob\xc4\x8din\xc2\xab. Ob\xc4\x8dine Sv. Trojica(\xc5\xa0iv\xc4\x8de), Velike Bloke, Nova vas, Sv. Duh(Kraji\xc4\x8d), Radlek, Studenec in Metulje spadajo pod okraj Lo\xc5\xbe. Ob\xc4\x8dina Ulaka pa je spadala pod okraj Planina._NEWLINE_Potem, ko je kranjski de\xc5\xbeelni zbor sprejel ob\xc4\x8dinski red za Kranjsko in ga je vladar leta 1866 podpisal so se morale ob\xc4\x8dine na novo konstituirati. Tako se je v letu 1866 \xc5\xa1tevilo ob\xc4\x8din na Kranjskem zmanj\xc5\xa1alo na 348.  Prav tako, se zmanj\xc5\xa1a \xc5\xa1tevilo okrajev na 11, ti pa so se delili \xc5\xa1e na sodne okraje. Prej\xc5\xa1nje ob\xc4\x8dine se tako zdru\xc5\xbeijo v ob\xc4\x8dino Bloke in preidejo v upravni okraj Logatec ter sodni okraj Lo\xc5\xbe._NEWLINE_Dejstvo je, da so ob\xc4\x8dine na Kranjskem predstavljale enega glavnih temeljev za razvoj slovenskega \xc5\xa1olstva, kulture in gospodarstva ter da so odigrale pomembno vlogo na podro\xc4\x8dju komunalne urejenosti krajev, kjer je bil dose\xc5\xbeen v zadnjih desetletjih 19. stoletja velik napredek. Zelo pomembno dejstvo pa je tudi, da je postala sloven\xc5\xa1\xc4\x8dina na Kranjskem uradni jezik ob\xc4\x8dinskih uprav.\n_START_SECTION_\nObdobje med obema vojnama\n_START_PARAGRAPH_\nZakon o oblastni in sreski (okrajni) samoupravi in Zakon o ob\xc4\x8di upravi, ki sta bila sprejeta v marcu 1922 in se medsebojno dopolnjujeta ter tvorita celoto pri obravnavi podro\xc4\x8dja dr\xc5\xbeavne uprave in lokalne samouprave. Ka\xc5\xbee opozoriti, da je bil z ustavo (1921), posebej pa z zakonom o oblastni in sreski samoupravi, namesto izraza \xc2\xbbokraj\xc2\xab\xc2\xa0v slovenski jezik prevzet srbski izraz \xc2\xbbsrez\xc2\xab\xc2\xa0ter s tem tudi \xc2\xbbsreski poglavar\xc2\xab\xc2\xa0in \xc2\xbbsresko poglavarstvo\xc2\xab Ob\xc4\x8dina Bloke je v tem \xc4\x8dasu spadala pod loga\xc5\xa1ki okraj (srez). Slednji je bil med najmanj\xc5\xa1imi srezi na\xc5\xa1e banovine meri 606 km2. Srez se je razprostiral v JZ delu banovine v dol\xc5\xbeini kakih 70 km in zavzemal razmeroma ozek pas ozemlja, ki se mo\xc4\x8dno raz\xc5\xa1iri le v osrednjem delu med Planino in Blo\xc5\xa1ko planoto. Zahodna meja sreza se je krila z dr\xc5\xbeavno mejo napram Italiji._NEWLINE_Po zakonu o ob\xc4\x8dinah iz leta 1933, naj bi ta imela vsaj 3000 prebivalcev. Izvedena je bila komasacija ob\xc4\x8din in njihovo \xc5\xa1tevilo se je zmanj\xc5\xa1alo iz pribli\xc5\xbeno 1000 na pribli\xc5\xbeno 400. Pravna osnova za izvedbo zdru\xc5\xbeitev je bila nato Uredba o spojitvi ob\xc4\x8din v Dravski banovini. Po tej uredbi ob\xc4\x8dina Bloke dobi od ob\xc4\x8dine Cerknica naslednje kraje; Sleme, Ulaka, Ro\xc5\xbean\xc4\x8de in Hribarjevo iz katastrske ob\xc4\x8dine Ulaka.V krajevnem leksikonu dravske banovine lahko o ob\xc4\x8dini Bloke beremo naslednje. V ob\xc4\x8dini Bloke najdemo 46 naselij v katerih \xc5\xbeivi 3009 prebivalcev v 552 hi\xc5\xa1ah. Sede\xc5\xbe ob\xc4\x8dine je v Novi vasi. Ob\xc4\x8dina le\xc5\xbei vzhodno od Cerkni\xc5\xa1kega jezera in obsega vse ozemlje Blo\xc5\xa1ke planote. To so prostrane visoke ravni, ki mejijo na zahodu na Cerkni\xc5\xa1ko polje, na severu na I\xc5\xa1ko, na vzhodu na Ribni\xc5\xa1ko, na jugu pa na Lo\xc5\xa1ko dolino. Planota z osnovo triadnega apnenca je valovita goli\xc4\x8dava z redkimi zaplatami gozda in raztresenimi vasmi.\n_START_SECTION_\nObdobje po drugi svetovni vojni\n_START_PARAGRAPH_\nSeptembra 1945 je slovenska oblast izdala prvi zakon o upravni razdelitvi Ljudske republike Slovenije, ki je kmalu do\xc5\xbeivel nekaj popravkov. Ta zakon je dolo\xc4\x8dal, da je ozemlje Slovenije razdeljeno na 5 okro\xc5\xbeij. Okro\xc5\xbeja so bila razdeljena na okraje (skupaj 28), ki so bili razdeljeni oziroma katere so sestavljali kraji, ki jih bilo (skupaj 1583). Tako nekdanja ob\xc4\x8dina Bloke preide v ljubljansko okro\xc5\xbeje in v okraj Rakek._NEWLINE_Po zakonu o upravni razdelitvi LRS (17. februarja 1948) je bilo ozemlje LRS upravno razdeljeno na glavno mesto Ljubljana, na okraje in kraje, ki so jih upravno vodili ljudski odbori, ukinjena pa so bila okro\xc5\xbeja. Okraj Postojna se je raz\xc5\xa1iril. Pod njegovo upravo so pri\xc5\xa1li KLO (krajevni ljudski odbor) Nova vas, Ravnik in Velike Bloke. Na Oblastnem ljudskem odboru za Gori\xc5\xa1ko oblast so na seji 7. septembra 1949 razpravljali o predlogih za ponovno upravno razdelitev KLO. Med drugim so sprejeli tudi predlog zdru\xc5\xbeitve Velikih Blok in Ravnika z Novo vasjo, s \xc4\x8dimer so sogla\xc5\xa1ali vsi prebivalci, saj se jim je zdel primeren, a so kljub temu, da so ti kraji \xc2\xbbenake gospodarske strukture in vsi navezani na Novo vas, kot edino gospodarsko sredi\xc5\xa1\xc4\x8de\xc2\xab, izrazili pomisleke predvsem zaradi preobse\xc5\xbenosti novega LO, ki bi obsega iste kraje kot \xc2\xbbprej\xc5\xa1nja ob\xc4\x8dina\xc2\xab. _NEWLINE_Zakon o razdelitvi Ljudske republike Slovenije na mesta, okraje in ob\xc4\x8dine, ki ga je sprejela Ljudska skup\xc5\xa1\xc4\x8dina LRS na svojem tretjem zasedanju 12. aprila 1952, je ukinil krajevne ljudske odbore in upravne enote \xe2\x80\x93 kraje, kot najmanj\xc5\xa1e upravne enote pa prvi\xc4\x8d po novem politi\xc4\x8dnem sistemu uvedel ob\xc4\x8dine. Ob\xc4\x8dine so poslej upravno vodili ob\xc4\x8dinski ljudskih odbori (ObLO). Po novi upravni ureditvi je okraj Postojna obsegal tudi ob\xc4\x8dino Cerknico v kateri je bilo obmo\xc4\x8dje dana\xc5\xa1nje blo\xc5\xa1ke ob\xc4\x8dine._NEWLINE_Ustava iz leta 1974 je postavila kot enega od temeljev socialisti\xc4\x8dnega samoupravljanja krajevno skupnost, ki je bila sicer uvedena \xc5\xbee z ustavo iz leta 1963 kot neobvezna, samoupravna skupnost ob\xc4\x8danov. V njej naj bi ob\xc4\x8dani opravljali komunalne, socialne vzgojne kulturne, zdravstvene, dru\xc5\xa1tvene idr. dejavnosti. Do oblikovanja posamezne krajevne skupnosti je pri\xc5\xa1lo na podlagi razprave, sprejetih stali\xc5\xa1\xc4\x8d in dogovora v organizacijah Socialisti\xc4\x8dne zveze delovnega ljudstva. Tako se v ob\xc4\x8dini Cerknica oblikuje 7 krajevnih skupnosti, ena izmed njih pa se imenuje Nova vas \xe2\x80\x93 Bloke in je zajemala obmo\xc4\x8dje dana\xc5\xa1nje ob\xc4\x8dine Bloke.Tako stanje ostane do novega oblikovanja ob\xc4\x8din v samostojni in neodvisni Republiki Sloveniji v letu 1994.\n_START_SECTION_\nV samostojni Sloveniji - pot do lastne ob\xc4\x8dine\n_START_PARAGRAPH_\nObor za lokalno samoupravo v republiki Skup\xc5\xa1\xc4\x8dine Republike Slovenije ustanovil posebno strokovno skupino, ki je v letu 1992 tudi pripravila posebno delovno \xc5\xa1tudijsko gradivo \xc2\xbbLokalno samouprava v Republiki Sloveniji.\xc2\xab\xc2\xa0Na tej podlagi je bil nato pripravljen zakon o lokalni samoupravi, ki je bil vlo\xc5\xbeen v zakonodajno proceduro v maju 1992, sprejet pa 21. decembra 1993. S tem, ko je bil isto\xc4\x8dasno sprejet zakon o lokalnih volitvah._NEWLINE_Referendum za ustanovitev novih ob\xc4\x8din je bil izveden 29. maja 1994.  Na tem so se volilni upravi\xc4\x8denci referendumskega obmo\xc4\x8dja Nova vas \xe2\x80\x93 Bloke s 56 odstotki glasov izrekli za ustanovitev ob\xc4\x8dine Bloke, v referendumskem obmo\xc4\x8dju Lo\xc5\xa1ka dolina pa je glasove za ustanovitev oddalo skoraj 71 odstotkov volilnih udele\xc5\xbeencev. Vendar so nato poslanci dr\xc5\xbeavnega zbora na seji dne 3. oktobra 1994, s sprejetjem Zakona o ustanovitvi ob\xc4\x8din ter o dolo\xc4\x8ditvi njihovih obmo\xc4\x8dij dolo\xc4\x8dili druga\xc4\x8dna ozemlja novih ob\xc4\x8din.  Referendumski obmo\xc4\x8dji Nova vas \xe2\x80\x93 Bloke in Lo\xc5\xa1ka dolina so namre\xc4\x8d zdru\xc5\xbeili v eno ob\xc4\x8dino Lo\xc5\xa1ka dolina. Blo\xc4\x8dan Franc \xc5\xa0krabec je za Delo dejal:"Nam (Blo\xc4\x8danom op. a.) se je z odlo\xc4\x8ditvijo dr\xc5\xbeavnega zbora o ustanovitvi samo ene ob\xc4\x8dine Lo\xc5\xa1ka dolina zgodila krivica, saj smo prepri\xc4\x8dani, da smo sposobni prevzet vajeti razvoja Blok v svoje roke. Zgodovinske izku\xc5\xa1nje priklju\xc4\x8ditve k ve\xc4\x8dji lokalni skupnosti ob\xc4\x8dina Cerknica, pod okriljem katere smo bili skoraj 40 let, niso dobre. V tem obdobju se je \xc5\xa1tevilo prebivalcev na Blokah zmanj\xc5\xa1evalo hitreje kot kadarkoli prej." _NEWLINE_V letu 1996 je bil sprejet Zakon o postopku za ustanovitev ob\xc4\x8din ter za dolo\xc4\x8ditev njihovih obmo\xc4\x8dij. Ta zakon je odprl zelo \xc5\xa1iroke mo\xc5\xbenosti za za\xc4\x8detek postopkov in je dobesedno spodbudil aktivnosti za ustanovitev novih ob\xc4\x8din, kar so poznavalci tudi pri\xc4\x8dakovali. Zakon je med drugim omogo\xc4\x8dal razdelitev ob\xc4\x8dine na dvoje ali ve\xc4\x8d novih ob\xc4\x8din. V Delu najdemo \xc4\x8dlanek v katerem pi\xc5\xa1e, da so Blo\xc4\x8dani oziroma KS Nova vas \xe2\x80\x93 Bloke imenovala sedem\xc4\x8dlansko komisijo za pripravo \xc5\xa1tudije o utemeljenosti ustanovitve ob\xc4\x8dine Bloke. Marca 1996 so \xc5\xa1tudijo poslali predsedniku dr\xc5\xbeavnega zbora Jo\xc5\xbeefu \xc5\xa0kol\xc4\x8du, ministru za lokalno samoupravo in predsednici parlamentarne komisije za lokalno samoupravo in vladni slu\xc5\xbebi za lokalno samoupravo._NEWLINE_Krajani krajevne skupnosti Nova vas \xe2\x80\x93 Bloke  seveda poznajo 13.a \xc4\x8dlen zakona o lokalni samoupravi, ki za pogoj ustanovitve ob\xc4\x8dine dolo\xc4\x8da 5000 prebivalcev. Tega sicer ne izpolnjujejo vendar pa poznajo tudi mo\xc5\xbenost, da se ob\xc4\x8dina lahko ustanovi na geografsko obmejnem, narodnostno, zgodovinsko ali gospodarsko specifi\xc4\x8dnem obmo\xc4\x8dju. To pa Bloke prav zagotovo so. To so navsezadnje dojeli tudi \xc4\x8dlani ob\xc4\x8dinskega sveta Lo\xc5\xa1ka dolina, ko so dvignili roke za izlo\xc4\x8ditev blo\xc5\xa1ke krajevne skupnosti in njeno oblikovanje v samostojno ob\xc4\x8dino. So pa sedem\xc4\x8dlanski komisiji, ki jo je lani imenoval svet krajevne skupnost Nova vas \xe2\x80\x93 Bloke za pripravo \xc5\xa1tudije o utemeljenosti samostojne blo\xc5\xa1ke ob\xc4\x8dine, naro\xc4\x8dili, da jih mora o vseh nadaljnjih pogovorih z ustreznimi vladnimi slu\xc5\xbebami za reformo lokalne samouprave sproti obve\xc5\xa1\xc4\x8dati._NEWLINE_Dr\xc5\xbeava je referendum razpisala za 19. april 1997. Na njem so Blo\xc4\x8dani ob 75 odstotkov udele\xc5\xbebe in z 73 odstotki glasu ZA potrdili odhod iz ob\xc4\x8dine Lo\xc5\xa1ka dolina. Z dnevom (1.januar 1998) ustanovitve nove Ob\xc4\x8dine Bloke preneha s svojim delovanjem Krajevna skupnost Nova vas \xe2\x80\x93 Bloke.Tako je nova ob\xc4\x8dina postala realnost. Ob\xc4\x8dina Bloke je samoupravna lokalna skupnost ustanovljena z zakonom na obmo\xc4\x8dju spodaj omenjenih naselij._NEWLINE_Sede\xc5\xbe ob\xc4\x8dine je v Novi vasi. V Krajevnem atlasu lahko beremo, da gre za gru\xc4\x8dasto vas, ki je zaposlitveno in oskrbovalno sredi\xc5\xa1\xc4\x8de Blo\xc5\xa1ke planote, le\xc5\xbei ve\xc4\x8dinoma na dnu holocenske ravnice. Zaradi lege v kotanji prihaja do toplotnega obrata ter pozne pomladanske in zgodnje jesenske pozebe. Od dalj\xc5\xa1ih de\xc5\xbeevjih poplavita polje pod vasjo potoka Blo\xc5\xa1\xc4\x8dica in Su\xc5\xa1ica. V ostrem podnebju so se razvili \xc5\xbeivinoreja in gozdarstvo ter z njim povezana obrtna in industrijska predelava lesa. V letu 1995 sta v Novi vasi obrata tovarn Kovinoplastika iz Lo\xc5\xbea in Izolirke iz Ljubljane (Novolit). Zaradi ugodnih razmer je bilo pri Novi vasi med svetovnima vojnama \xc5\xa1portno letali\xc5\xa1\xc4\x8de, v zadnjem \xc4\x8dasu pa se uveljavljajo smu\xc4\x8darski teki. V Novi vasi se je rodil kirurg Bo\xc5\xbeidar Lavri\xc4\x8d, tu pa je nekaj \xc4\x8dasa \xc5\xbeivel tudi pisatelj Venceslav Winkler.\n_START_SECTION_\nOb\xc4\x8dina danes\n_START_PARAGRAPH_\nOb\xc4\x8dina Bloke z vzhodne strani meji na ob\xc4\x8dino Lo\xc5\xa1ki potok in na severu na ob\xc4\x8dino Velike La\xc5\xa1\xc4\x8de. Na severu nad zaselkom Zavrh, se meja za\xc4\x8dne obra\xc4\x8dati proti zahodu nad zaselkom Pol\xc5\xa1e\xc4\x8de, vedno bolj proti jugozahodu mimo neko\xc4\x8d \xc2\xbbKrpanovih\xc2\xab\xc2\xa0zaselkov: Zales, Lovranovo, Hribarjevo in Sleme, ki dose\xc5\xbee najzahodnej\xc5\xa1o to\xc4\x8dko cerkni\xc5\xa1ke meje. Od tu dalje gre meja jugovzhodno do zaselka Radlek, s svojo neko\xc4\x8d znamenito potjo Strmec, Od tu se spusti pod vasjo Studeno in naprej do hriba Loza (876 m) in nato proti dana\xc5\xa1nji ob\xc4\x8dini Lo\xc5\xa1ka Dolina. Bloke in Lo\xc5\xa1ko dolino delijo gozdovi Kne\xc5\xbeja njiva in na jugu Kola\xc4\x8dniki. Od tu dalje se meja obrne proti vzhodu in se kmalu priklju\xc4\x8di na ob\xc4\x8dino Lo\xc5\xa1ki Potok, tako, da je vas Ravne najvzhodnej\xc5\xa1a vas.Blo\xc5\xa1ka planota le\xc5\xbei na skrajnem robu Notranjske med Cerkni\xc5\xa1kim poljem ter Lo\xc5\xa1ko in Ribni\xc5\xa1ko dolino. Bloke so dostopne z ve\xc4\x8d smeri: s primorske avtoceste A1 izhod Unec, preko Cerknice in Blo\xc5\xa1ke Police; iz Velikih La\xc5\xa1\xc4\x8d \xc4\x8dez Lu\xc5\xbearjev breg ter iz Ribni\xc5\xa1ke doline \xc4\x8dez Boncar._NEWLINE_V Sloveniji je le malo tako ravnega in poseljenega povr\xc5\xa1ja tako visoko. Bloke so planota, ki je v severnem delu dolomitna, v ju\xc5\xbenem pa kra\xc5\xa1ko apnen\xc4\x8dasta. Zaradi specifi\xc4\x8dnih vremenskih razmer je poimenovana tudi slovenski Tibet; zna\xc4\x8dilne so spomladanske pozebe in zgodnje jesenske slane. Ima le malo povr\xc5\xa1inskih tokov, ve\xc4\x8dji znan potok je Blo\xc5\xa1\xc4\x8dica, ki svojo po\xc4\x8dasno vijugasto strugo oblikuje \xc5\xbee tiso\xc4\x8dletja. Zaradi majhnega padca ustvarja \xc4\x8dudovite plitve kotanje, meandre, mlake in mrtve rokave, ki so kot nala\xc5\xa1\xc4\x8d domovanje za nekatere vrste ogro\xc5\xbeenih rastlin in \xc5\xbeivali, ki jih najdemo v tej neokrnjeni naravi.\n_START_SECTION_\nKratka zgodovina Blok\n_START_PARAGRAPH_\nV pisnih dokumentih so bile Bloke prvi\xc4\x8d omenjene leta 1260, kraj Nova vas pa leta 1341. Da so bile poseljene \xc5\xbee zelo zgodaj, dokazujejo tudi izkopanine iz prazgodovinske dobe. Prva naselbina naj bi bila po nekaterih virih vas Metulje pod takratnim imenom Metulum. Njeni prebivalci so bili Japodi. Bili so gospodarsko dobro razvito pleme, ki so za \xc4\x8dasa rimske vladavine \xc5\xbeiveli na Balkanskem polotoku. Po vdoru Keltov v 4. st. pr. n. \xc5\xa1t. so se Japodi z njimi pome\xc5\xa1ali, tako da jih kasneje opredeljujemo kot ilirsko-keltsko pleme. Njihov \xc5\xbeivljenjski prostor se je raztezal vse od Julijskih Alp, mimo Sne\xc5\xbenika in do reke Une v Bosni.\xc4\x8cez Bloke sta vodili dve pomembni rimski cesti. Ena od Kvarnerja mimo Metulj proti takratni Panoniji, druga pa se je odcepila od ceste Aquilea\xe2\x80\x93Emona in je preko sedanje Cerknice pripeljala na Bloke, kjer se je pred vasjo Benete priklju\xc4\x8dila prvi. Ob njej so bili najdeni ostanki rimskega stolpa in zapornega obrambnega zidu Clausurae Alpium Iuliarum.\n_START_SECTION_\nOb\xc4\x8dinski organi\n_START_PARAGRAPH_\nPoleg \xc5\xbeupana in pod\xc5\xbeupana je tu \xc5\xa1e ob\xc4\x8dinski svet s sedmimi \xc4\x8dlani, nadzorni odbor ter ob\xc4\x8dinska uprava.Ob\xc4\x8dinski svet je najvi\xc5\xa1ji organ odlo\xc4\x8danja o vseh zadevah v okviru pravic in dol\xc5\xbenosti ob\xc4\x8dine. \xc4\x8clani ob\xc4\x8dinskega sveta se volijo za \xc5\xa1tiri leta. Mandat \xc4\x8dlanom ob\xc4\x8dinskega sveta se za\xc4\x8dne s potrditvijo \xc4\x8dlanov na 1. seji novoizvoljenega ob\xc4\x8dinskega sveta. Prvo sejo ob\xc4\x8dinskega sveta skli\xc4\x8de \xc5\xbeupan najkasneje v 20 dneh po izvolitvi ob\xc4\x8dinskega sveta._NEWLINE_Ob\xc4\x8dinski svet sprejema statut ob\xc4\x8dine, odloke in druge splo\xc5\xa1ne akte ter poslovnik ob\xc4\x8dinskega sveta. _NEWLINE_Ob\xc4\x8dino vodi od njene ustanovitve leta 1998, \xc5\xbeupan Jo\xc5\xbee Doles._NEWLINE_Za opravljanje drugih upravnih nalog je na podlagi Uredbe o teritorialnem obsegu upravnih enot organizirana Upravna enota Cerknica, ki na prvi stopnji odlo\xc4\x8da v upravnih stvareh iz dr\xc5\xbeavne pristojnosti, ima pa tudi del pospe\xc5\xa1evalne in nadzorstvene funkcije v prostoru, ki ga pokriva. Upravna enota s svojim delovanjem posega na celotno obmo\xc4\x8dje Ob\xc4\x8din Bloke, Cerknica in Lo\xc5\xa1ka dolina.\n_START_SECTION_\nGrb in zastava ob\xc4\x8dine\n_START_PARAGRAPH_\nPlo\xc5\xa1\xc4\x8do \xc5\xa1\xc4\x8dita deli konveksni lok: zgoraj je modra glava \xc5\xa1\xc4\x8dita, spodnje polje je srebrno in prikazuje starove\xc5\xa1kega blo\xc5\xa1kega smu\xc4\x8darja: to je v \xc4\x8drno odet, v \xc4\x8drne \xc5\xa1kornje obut in s \xc4\x8drnim klobukom pokrit zajeten mo\xc5\xbeak, ki opirajo\xc4\x8d se z desnico na zlati kolec kora\xc4\x8di z zlatimi smu\xc4\x8dmi na nogah. Zlati trak, ki ga nosi \xc5\xa1\xc4\x8dit na svojih zunanjih robovih, lahko slu\xc5\xbei le kot grbovni okras._NEWLINE_Zastavna ruta je vertikalno razdeljena na tri po vi\xc5\xa1ini enaka po dol\xc5\xbeini pa neenaka barvna polja, od katerih sta prvo in tretje (zadnje) v modri, srednje kvadratno polje pa v beli barvi; v sredini kvadrata je upodobljen atribut iz ob\xc4\x8dinskega grba, starove\xc5\xa1ki smu\xc4\x8dar; to je v \xc4\x8drno odeti, v \xc4\x8drne \xc5\xa1kornje obuti in s \xc4\x8drnim klobukom pokriti zajeten mo\xc5\xbeak, ki opirajo\xc4\x8d se z desnico na rumeni kolec, kora\xc4\x8di z rumenimi smu\xc4\x8dmi na nogah.\n_START_SECTION_\nStatisti\xc4\x8dni podatki za leto 2016\n_START_PARAGRAPH_\nSredi leta 2016 je imela ob\xc4\x8dina pribli\xc5\xbeno 1.540 prebivalcev (pribli\xc5\xbeno 820 mo\xc5\xa1kih in 720 \xc5\xbeensk). Po \xc5\xa1tevilu prebivalcev se je med slovenskimi ob\xc4\x8dinami uvrstila na 194. mesto. Na kvadratnem kilometru povr\xc5\xa1ine ob\xc4\x8dine je \xc5\xbeivelo povpre\xc4\x8dno 21 prebivalcev torej je bila gostota naseljenosti tu manj\xc5\xa1a kot v celotni dr\xc5\xbeavi (102 prebivalca na km2). \xc5\xa0tevilo \xc5\xbeivorojenih je bilo ni\xc5\xbeje \xc5\xa1tevila umrlih. \xc5\xa0tevilo tistih, ki so se iz te ob\xc4\x8dine odselili, je bilo vi\xc5\xa1je od \xc5\xa1tevila tistih, ki so se vanjo priselili. Selitveni prilast na 1.000 prebivalcev v ob\xc4\x8dini je bil torej negativen, zna\xc5\xa1al je -7,1 Se\xc5\xa1tevek naravnega in selitvenega prirasta na 1.000 prebivalcev v ob\xc4\x8dini je bil negativen, zna\xc5\xa1al je -10,4 (v Sloveniji 0,8)._NEWLINE_Povpre\xc4\x8dna starost ob\xc4\x8danov je bila 43 let in tako vi\xc5\xa1ja od povpre\xc4\x8dne starosti prebivalcev Slovenije (42,9 leta). Med prebivalci te ob\xc4\x8dine je bilo \xc5\xa1tevilo najstarej\xc5\xa1ih \xe2\x80\x93 tako kot v ve\xc4\x8dini slovenskih ob\xc4\x8din \xe2\x80\x93 ve\xc4\x8dje od \xc5\xa1tevila najmlaj\xc5\xa1ih: na 100 oseb, starih 0\xe2\x80\x9314 let, je prebivalo 133 oseb starih 65 let ali ve\xc4\x8d. To razmerje pove, da je bila vrednost indeksa staranja za to ob\xc4\x8dino vi\xc5\xa1ja od vrednosti tega indeksa za celotno Slovenijo (ta je bila 125). Pove pa tudi, da se povpre\xc4\x8dna starost prebivalcev te ob\xc4\x8dine dviga v povpre\xc4\x8dju hitreje kot v celotni Sloveniji. Podatki po spolu ka\xc5\xbeejo, da je bila vrednost indeksa staranja za \xc5\xbeenske v vseh slovenskih ob\xc4\x8dinah vi\xc5\xa1ja od indeksa staranja za mo\xc5\xa1ke. V ob\xc4\x8dini je bilo \xe2\x80\x93 kar je zna\xc4\x8dilnost le redkih slovenskih ob\xc4\x8din \xe2\x80\x93 med \xc5\xbeenskami manj takih, ki so bile stare 65 let ali ve\xc4\x8d, kot takih, ki so bile stare manj kot 15 let; pri mo\xc5\xa1kih pa je bila slika ravno obrnjena. _NEWLINE_Med osebami v starosti 15 do 64 let (tj. med delovno sposobnim prebivalstvom) je bilo pribli\xc5\xbeno 66\xc2\xa0% zaposlenih ali samozaposlenih oseb (t delovno aktivnih), kar je ve\xc4\x8d od slovenskega povpre\xc4\x8dja (60\xc2\xa0%). Med aktivnim prebivalstvom ob\xc4\x8dine je bilo v povpre\xc4\x8dju 9,5\xc2\xa0% registriranih brezposelnih oseb, to je manj od povpre\xc4\x8dja v dr\xc5\xbeavi (11,2\xc2\xa0%). Med brezposelnimi je bilo tu \xe2\x80\x93 druga\xc4\x8de kot v ve\xc4\x8dini slovenskih ob\xc4\x8din \xe2\x80\x93 ve\xc4\x8d mo\xc5\xa1kih kot \xc5\xbeensk. Povpre\xc4\x8dna mese\xc4\x8dna pla\xc4\x8da na osebo, zaposleno pri pravnih osebah, je bila v tej ob\xc4\x8dini v bruto znesku za pribli\xc5\xbeno 23\xc2\xa0% ni\xc5\xbeja od letnega povpre\xc4\x8dja mese\xc4\x8dnih pla\xc4\x8d v Sloveniji, v neto znesku pa za pribli\xc5\xbeno 19\xc2\xa0%. Vsak drugi prebivalec v ob\xc4\x8dini je imel osebni avtomobil (58 avtomobilov na 100 prebivalcev); ta je bil v povpre\xc4\x8dju star 10 let.\n_START_SECTION_\nCerkvena uprava\n_START_PARAGRAPH_\nIz zadnjih let 13. stoletja se je zaradi izrazitej\xc5\xa1e kolonizacije Blo\xc5\xa1ke planote pokazala potreba po novih \xc5\xbeupnijah. Janez H\xc3\xb6fler \xc5\xbeupno cerkev sv. Mihaela pri Fari opisuje kot \xc2\xbbdobro zaznamovano prvotno kolonizacijsko sredi\xc5\xa1\xc4\x8de Blok\xc2\xab. Blo\xc5\xa1ka cerkev se prvi\xc4\x8d posredno omenja kot farna cerkev leta 1332. (\xc2\xbbze Oblock in der phar\xc2\xab\xc2\xa0- v prevodu\xc2\xa0\xc2\xbb Na Blokah v Fari. V naselju, ki je dobilo ime Fara oziroma Pri Fari, se cerkev leta 1436 postavlja\xc2\xa0\xc2\xbb am Grossen Perg ( Na velikem bregu/hribu). Blo\xc5\xa1ka \xc5\xbeupnija je bila prvotno del pra\xc5\xbeupnije Stari trg pri Lo\xc5\xbe, dokler se ni izlo\xc4\x8dila iz lo\xc5\xa1ke \xc5\xbeupnije leta 1332. Iz blo\xc5\xa1ke \xc5\xbeupnije se v letih 1807/08 delno osamosvoji Sv. Trojica, ko je dobila svojega vikarja (namestnik \xc5\xbeupnika), povsem samostojna \xc5\xbeupnija pa je postala  leta 1877. Od leta 1967/68 pa ta \xc5\xbeupnija spet nima svojega \xc5\xbeupnika, soupravlja jo blo\xc5\xa1ki \xc5\xbeupnik. Tako tudi danes na podro\xc4\x8dju ob\xc4\x8dine Bloke delujeta dve \xc5\xbeupniji z enim \xc5\xbeupnikom.\n_START_SECTION_\nPo\xc5\xa1ta\n_START_PARAGRAPH_\nV Novi vasi je po\xc5\xa1ta od leta 1868. Sedaj v ob\xc4\x8dini obratuje pogodbena po\xc5\xa1ta.\n_START_SECTION_\nIzobra\xc5\xbeevanje\n_START_PARAGRAPH_\nNa Blokah, v Novi vasi je bila \xc5\xa1ola \xc5\xbee zelo zgodaj. V za\xc4\x8detku 19. stoletja so pou\xc4\x8devali v leseni me\xc5\xbenariji. Leta 1828 so zgradili \xc5\xa1olsko poslopje (enorazrednico), 1884/8 so jo raz\xc5\xa1irili v dvorazrednico. Leta 1911 so odprli novo \xc5\xa1olo, raz\xc5\xa1irjena je bila v trirazrednico. Leta 1912 je postala \xc5\xa1tirirazrednica, leta 1921 o \xc5\xa1estrazrednica. Med 1. svetovno vojno je \xc5\xa1ola delovala s skraj\xc5\xa1anim poukom. Leta 1941 je bilo 6. razredov z dvema vzporednicama. Po vojni, v \xc5\xa1olskem letu 1947/48 je postala sedemletka. Med NOB je tekel pouk s prekinitvami, do kapitulacije Italije pod kontrolo okupatorja. V \xc4\x8dasu nem\xc5\xa1kih ofenziv ni bilo pouka. Januarja 1944 so za\xc4\x8deli z rednim poukom v Novi vasi, ki je spadala pod osvobojeno ozemlje.Pouk je bil prekinjen do osvoboditve. Osnovna \xc5\xa1ola Tone \xc5\xa0raj \xe2\x80\x93 Aljo\xc5\xa1a v Novi vasi \xe2\x80\x93 Bloke je centralna \xc5\xa1ola (8 razredov) \xc5\xa0olski okoli\xc5\xa1 obsega 36 vasi in zaselkov. Najoddaljenej\xc5\xa1a vas je 12 km od centralne \xc5\xa1ole. Priklju\xc4\x8dena ji je bila podru\xc5\xbeni\xc4\x8dna \xc5\xa1ola \xc5\xa0iv\xc4\x8de (Sv. Trojica).Slednja je bila zgrajena leta 1905 kot enorazredna \xc5\xa1ola, pouk pa je potekal v eni u\xc4\x8dilnici. Leta 1922 je bila raz\xc5\xa1irjena v dvorazrednico, leta 1939 pa v trirazrednico. K \xc5\xa1olskem okoli\xc5\xa1u Sv. Trojica je spadalo v letih med obema vojnama dvajset blo\xc5\xa1kih vasi. Osnovna \xc5\xa1ola \xc5\xa0iv\xc4\x8de (4 razredi) je prenehala delovati sredi 70-tih let. _NEWLINE_\xe2\x80\xa2Vrtec Nova vas_NEWLINE_Vrtec je javni zavod za vzgojo in varstvo pred\xc5\xa1olskih otrok, ki ga je ustanovila Ob\xc4\x8dina Bloke in spada pod Osnovno \xc5\xa1olo Toneta \xc5\xa0raja Aljo\xc5\xa1e Nova vas._NEWLINE_\xe2\x80\xa2Osnovna \xc5\xa1ola Toneta \xc5\xa0raja Aljo\xc5\xa1e Nova vas_NEWLINE_Javni vzgojno-izobra\xc5\xbeevalni in vzgojno-varstveni zavod Osnovna \xc5\xa1ola Toneta \xc5\xa0raja Aljo\xc5\xa1e je ustanovila ob\xc4\x8dina Bloke z Odlokom o ustanovitvi, dne 17.5.2000, kar je bilo objavljeno v UR.L. \xc5\xa1t. 51/00, ki je za\xc4\x8del veljati osmi dan po objavi v Uradnem listu, to je dne 17.6.2000.V osnovno \xc5\xa1olo Nova vas, kjer je sede\xc5\xbe zavoda, se vpisuje otroke v osnovno \xc5\xa1olo in v dnevno varstvo ter druge oskrbe otrok za celoten zavod. _NEWLINE_Podatki za leto 2016 ka\xc5\xbeejo vrtec je obiskovalo 71 otrok. Od vseh otrok v ob\xc4\x8dini, ki so bili stari od 1\xe2\x80\x935 let jih je bilo 77\xc2\xa0% vklju\xc4\x8denih v vrtec, kar je manj kot v vseh vrtcih v Sloveniji skupaj (78\xc2\xa0%). V osnovni \xc5\xa1oli se je v \xc5\xa1olskem letu 2016/2017 izobra\xc5\xbeevalo pribli\xc5\xbeno 130 u\xc4\x8dencev. Razli\xc4\x8dne srednje \xc5\xa1ole je obiskovalo okoli 50 dijakov. Med 1.000 prebivalci v ob\xc4\x8dini je bilo 44 \xc5\xa1tudentov in 13 diplomantov; v celotni Sloveniji je bilo na 1.000 prebivalcev povpre\xc4\x8dno 39 \xc5\xa1tudentov in diplomantov.\n_START_SECTION_\nRe\xc5\xbeijski obrat\n_START_PARAGRAPH_\nNa podlagi 7. \xc4\x8dlena odloka o gospodarskih javnih slu\xc5\xbebah v Ob\xc4\x8dini Bloke (Uradni list RS, \xc5\xa1t. 54/99) ter 6. in 15. \xc4\x8dlena statuta Ob\xc4\x8dine Bloke (Uradni list RS, \xc5\xa1t. 41/99) je Ob\xc4\x8dinski svet ob\xc4\x8dine Bloke na 21. redni seji dne 23. 5. 2002 sprejel odlok o ustanovitvi re\xc5\xbeijskega obrata v Ob\xc4\x8dini Bloke. S tem odlokom je Ob\xc4\x8dina Bloke ustanovila re\xc5\xbeijski obrat kot notranjo organizacijsko enoto ob\xc4\x8dinske uprave. Re\xc5\xbeijski obrat deluje na obmo\xc4\x8dju ob\xc4\x8dine Bloke, po predhodnem dogovoru pa lahko tudi izven ob\xc4\x8dine. _NEWLINE_V letu 2016 je bilo v ob\xc4\x8dini z javnim odvozom zbranih 241 kg komunalnih odpadkov na prebivalca, to je 106 kg manj kot v celotni Sloveniji.\n_START_SECTION_\nNaselja v ob\xc4\x8dini\n_START_PARAGRAPH_\nAndrej\xc4\x8dje, Benete, Bo\xc4\x8dkovo, Fara, Glina, Godi\xc4\x8devo, Gradi\xc5\xa1ko, Hiteno, Hribarjevo, Hudi Vrh, Jer\xc5\xa1anovo, Kramplje, Lahovo, Lepi Vrh, Lovranovo, Malni, Metulje, Mramorovo pri Lu\xc5\xbearjih, Mramorovo pri Pajkovem, Nem\xc5\xa1ka vas na Blokah, Nova vas, Ograda, Pol\xc5\xa1e\xc4\x8de, Radlek, Ravne na Blokah, Ravnik, Ro\xc5\xbean\xc4\x8de, Runarsko, Sleme, Strmca, Studenec na Blokah, Studeno na Blokah, Sveta Trojica, Sveti Duh, \xc5\xa0krab\xc4\x8de, \xc5\xa0kuf\xc4\x8de, \xc5\xa0torovo, Topol, Ulaka, Velike Bloke, Veliki Vrh, Vol\xc4\x8dje, Zakraj, Zales, Zavrh\n_START_SECTION_\nPrebivalstvo\n_START_PARAGRAPH_\nOb popisu leta 2001 je bila sloven\xc5\xa1\xc4\x8dina materni jezik 1532 (97,1\xc2\xa0%) ob\xc4\x8danom, hrva\xc5\xa1\xc4\x8dina pa 15 (1,%) osebam. Neznano je za 22 (1,4)% oseb. 1189 ali 75,3\xc2\xa0% je rimokatoli\xc4\x8danov.'